Ir-regolatur tal-mediċini tar-Renju Unit approva l-ewwel pillola ddisinjata biex tikkura l-Covid-19. Il-pillola, żviluppata mill-kumpaniji tad-droga Amerikani Merck, Sharp and Dohme (MSD) u Ridgeback Biotherapeutics, hija l-ewwel tip ta' mediċina li tiġġieled il-Covid-19 fil-forma ta' pillola. Il-kumpaniji li żviluppaw din il-pillola qalu li din taħdem billi twaqqaf il-virus milli jimmultiplika, u tgħin ukoll biex jitnaqqas l-effett tas-sintomi tal-coronavirus. Din il-pillola se tingħata darbtejn kuljum lil pazjenti vulnerabbli dijanjostikati reċentement bil-koronavirus u ġiet approvata għall-użu f'nies li għandhom Covid-19 minn ħafif sa moderat. Il-Kap Eżekuttiv tal-MHRA tar-Renju Unit, June Raine, qalet li l-fatt li din il-pillola hija l-ewwel tip ta' mediċina tista' tittieħed bħala pillola, huwa importanti, għaliex tista' tingħata mid-dar, u tista' tingħata qabel ma s-sintomi tal-Covid-19 ikomplu jiggravaw. Ir-regolatur tal-mediċini Ingliża qiegħda tirrakkomanda li malli persuna joħroġilha test pożittiv għall-Covid-19, din għandha tieħu l-pillola mill-ewwel. Ġie rakkomandat ukoll li l-pillola tittieħed fi żmien ħamest ijiem minn meta l-persuna jiżviluppawlha s-sintomi.